Waarde of weelde?Dit is eintlik waansin dat ek aan ŉ blitsbuks dink, en wonder of sy R1 miljoen-prysetiket goeie waarde bied. Sjoe! Maar dit doen eintlik, as ŉ mens hom met sy mededingers vergelyk. Die voertuig waaraan ek dink, is Volkswagen se warmste Tiguan… die R. ŉ C-segment‑sportnutsvoertuig met ŉ bomklapper onder die kap, vierwielaandrywing en padhouvermoë wat skrik vir niks nie. Ek gaan hom hier vergelyk met sy ouer neef, Audi se SQ5. Ontwerp: Die twee, al deel hulle ŉ platform, verskil wel heelwat van mekaar. Die Audi is netjies, maar baie konserwatief gestileer. Vir ŉ S-model wat eintlik sportiewe geloofsbriewe op sy mou moet dra – té konserwatief. Die Tiguan R is ŉ blitsbuks – en hy wys dit. Lekker groot wiele, vier uitlaatpype en net die regte aksente hier en daar dat dit lyk of hy sy naellooptekkies aan het. Binneruim: Hier slaan die Tiguan ŉ ses. Albei voertuie beskik oor onweerlegbare bougehalte, maar die Tiguan het meer spesifikasies en speelgoed by teen die prys. Die Audi se leer op die sitplekke is wel lekkerder as die Volksie s’n – maar die Tiguan se ontwerp en binneruim pas perfek by sy karakter. Die Volksie verloor ŉ halwe punt vir daai verduiwelse raaksensitiewe knoppies wat nie knoppies is nie en self aan- en afskakel. ŉ Mens se palm skakel alewig die stuurwielverwarmer aan. Ek hou nie van warm hande nie. Enjin, ratkas en dryfstelsel: Dié is ŉ moeilike afdeling. Ek is gaande oor die V6-petrolenjin in die Q5 – hy is romerig, én sterk – maar hy gaan gepaard met ŉ wringkragomsitter‑ outomatiese ratkas. Die Tiguan R woeker met ŉ 2.0-viersilinderturbopetrolenjin, en Volkswagen se fantastiese 7-spoed-dubbelkoppelaarouto. Dié ratkas het lanseerbeheer. Dís hoekom die Tiguan vinniger is tot 100 km/h as die Audi, selfs met ŉ bietjie minder krag. Die Tiguan spog met 235 kW/400 Nm. Hy kan van stilstand 100 km/h haal in 5,1 sekondes en is beperk tot 250 km/h. Die SQ5 pronk met 260 kW en 500 Nm. Hy is ook beperk tot 250 km/h en haal 100 km/h in ŉ skrams stadiger 5,4 sekondes. Ritgehalte, padhouvermoë en veiligheid: In dié afdeling kan die twee voertuie amper nie geskei word nie. Al waar die Audi ŉ halwe punt bykry, is slegs op ritgehalte. Bygesê, ons Tiguan was op 21”-wiele, en die Audi op 20”-wiele. Verder spog albei met fantastiese padhouvermoë en ŉ enorme lys standaardveiligheidstelsels. Die Audi bied twee meer lugsakke opsioneel beskikbaar vir ŉ totaal van agt – maar ses is standaard. Opsomming: Dit is moeilik om die twee op te som. Die Tiguan is nie noodwendig ŉ beter voertuig as die Audi nie, maar kry meer punte omdat hy beter vaar in die segment waar die twee sit. Hy is effens vinniger en wys sy karakter beter. Die Tiguan is ook R250 000 goedkoper as die stadiger Audi SQ6. Die twee vergelyk só: 5 jaar/100 000 km‑ omvattende instandhoudingsplan 5 jaar/100 000 km‑ omvattende instandhoudingsplan